|  |
| --- |
| **REPUBLIKA HRVATSKA** |
| **ISTARSKA ŽUPANIJA** |
| **GRAD POREČ - PARENZO**  **CITTÀ DI POREČ - PARENZO**  **Gradonačelnik** |
| **KLASA: 024-01/25-01/379** | |  |
| **URBROJ: 2163-6-09/01-25-2** | |  |
| **Poreč-Parenzo, 6. listopada 2025.** | |  |

Na temelju članka 53. Statuta Grada Poreča-Parenzo („Službeni glasnik Grada Poreča-Parenzo“ broj 02/13, 10/18, 2/21 i 12/24), na prijedlog Upravnog odjela za društvene djelatnosti KLASA: 024-01/25-04/20 URBROJ: 2163-6-21/05-25-1 od 2. listopada 2025. godine, Gradonačelnik Grada Poreča-Parenzo donio je sljedeći

**Z A K L J U Č A K**

1. Utvrđuje se prijedlog Odluke o objavljivanju Javnog poziva za isticanje kandidatura za članove Savjeta mladih Grada Poreča**-**Parenzo te se dostavlja Gradskom vijeću na razmatranje i donošenje u priloženom tekstu.
2. Na sjednici Gradskog vijeća Grada Poreča**-**Parenzo, sva potrebna tumačenja uz prijedlog Odluke o objavljivanju Javnog poziva, dat će Tihana Mikulčić, pročelnica Upravnog odjela za društvene djelatnosti.

**GRADONAČELNIK**

**Loris Peršurić**

**PRILOG:**

1. Prijedlog Odluke,

2. Prijedlog Javnog poziva.

**DOSTAVITI:**

1. Gradsko vijeće, ovdje,

2. Upravni odjel za društvene djelatnosti, ovdje, **(**KLASA: 024-01/25-04/20)

3. Pismohrana**,** ovdje.

|  |
| --- |
| **REPUBLIKA HRVATSKA** |
| **ISTARSKA ŽUPANIJA** |
| **GRAD POREČ - PARENZO**  **CITTÀ DI POREČ - PARENZO**  **Gradsko vijeće** |
| **KLASA:** | |
| **URBROJ :** | |
| **Poreč-Parenzo,** | |

Na temelju članka 9. stavka 2. i članka 10. stavka 2. Zakona o savjetima mladih („Narodne novine“ broj 41/14 i 83/23), članka 4. stavka 1. Odluke o osnivanju Savjeta mladih Grada Poreča („Službeni glasnik Grada Poreča-Parenzo“ broj 10/14 i 18/24) i članka 41. Statuta Grada Poreča-Parenzo (“Službeni glasnik Grada Poreča-Parenzo" broj 2/13, 10/18, 2/21 i 12/24), Gradsko vijeće Grada Poreča – Parenzo je, na sjednici održanoj dana \_\_\_\_ 2025. godine, donijelo sljedeću

**ODLUKU**

**o objavljivanju Javnog poziva za isticanje kandidatura za članove**

**Savjeta mladih Grada Poreča-Parenzo**

**Članak 1.**

Javni poziv za isticanje kandidatura za članove Savjeta mladih Grada Poreča**-**Parenzo objavit će se na internetskim stranicama i oglasnoj ploči Grada Poreča**-**Parenzo, u tekstu koji je sastavni dio ove Odluke.

Rok za podnošenje prijedloga kandidata za članove Savjeta mladih je 15 dana od dana objave Javnog poziva na oglasnoj ploči Grada Poreča**-**Parenzo.

**Članak 2.**

Ova Odluka stupa na snagu danom donošenja.

**PREDSJEDNIK**

**GRADSKOG VIJEĆA**

**Elio Štifanić**

**DOSTAVITI:**

1. Gradonačelnik, ovdje,

2. Upravni odjel za društvene djelatnosti, ovdje,

3. Pismohrana, ovdje.

Na temelju Odluke Gradskog vijeća Grada Poreča-Parenzo o objavljivanju Javnog poziva za isticanje kandidatura za članove Savjeta mladih Grada Poreča**-**Parenzo KLASA:…………, URBROJ: ………….od …….2025., objavljuje se

**JAVNI POZIV**

**za isticanje kandidatura za članove**

**Savjeta mladih Grada Poreča-Parenzo**

**I.**

Pokreće se postupak izbora članova Savjeta mladih Grada Poreča**-**Parenzo (u daljnjem tekstu: Savjet mladih).

Savjet mladih Grada savjetodavno je tijelo koje promiče i zagovara prava, potrebe i interese mladih na području Grada Poreča**-**Parenzo.

**II.**

Savjet mladih ima 5 članova, uključujući predsjednika i zamjenika predsjednika.

U Savjet mladih mogu biti birane osobe s prebivalištem/boravištem na području Grada Poreča**-**Parenzo, koje u trenutku podnošenja kandidatura imaju od navršenih 15 do navršenih 30 godina života.

Član savjeta mladih koji za vrijeme trajanja mandata navrši trideset godina nastavlja s radom u savjetu mladih do isteka mandata na koji je izabran.

Kandidat za člana Savjeta mladih ne može istodobno biti član savjeta mladih i član predstavničkog tijela jedinice lokalne i područne (regionalne) samouprave koja ga je u savjet mladih izabrala.

Članove savjeta mladih bira Gradsko vijeće te se biraju na razdoblje trajanja mandata predstavničkog tijela koje ih je izabralo, pri čemu im mandat traje do dana stupanja na snagu odluke Vlade Republike Hrvatske o raspisivanju sljedećih redovitih izbora koji se održavaju svake četvrte godine sukladno odredbama zakona kojim se uređuju lokalni izbori.

**III.**

Kandidature za članove Savjeta mladih ističu udruge koje su sukladno statutu ciljno i prema djelatnostima opredijeljene za rad s mladima i za mlade sa sjedištem na području Grada Poreča**-**Parenzo, učenička vijeća srednjih škola s područja Grada Poreča**-**Parenzo, pomladci političkih stranaka, sindikalnih ili strukovnih organizacija u Republici Hrvatskoj i neformalne skupine mladih.

Kada je predlagatelj kandidature neformalna skupina mladih, to mora biti skupina od najmanje 30 mladih koji imaju prebivalište/boravište na području Grada Poreča**-**Parenzo.

**IV.**

Prijedlozi kandidata za članove Savjeta mladih podnose se Gradskom vijeću Grada Poreča**-**Parenzo u pisanom obliku.

Prijedlog obavezno mora sadržavati sljedeće podatke:

* naziv i sjedište ovlaštenog predlagatelja,
* podatke o kandidatu (ime i prezime, datum i godinu rođenja, prebivalište/ boravište, kontakt),
* obrazloženje prijedloga.

Prijedlog kandidata mora biti potpisan od strane ovlaštene osobe predlagatelja i ovjeren pečatom predlagatelja, osim u slučaju kada je predlagatelj neformalna skupina mladih.

**V.**

Predlagatelj je dužan uz prijedlog priložiti:

1. Izjavu kandidata o prihvaćanju prijedloga za izbor člana u savjet mladih Grada Poreča - Parenzo

2. dokumentaciju iz koje je vidljivo da kandidati ispunjavaju uvjet iz točke II. stavak 2. ovog Javnog poziva:

* + prebivalište/boravište dokazuje se preslikom osobne iskaznice ili uvjerenjem Policijske uprave o prebivalištu/boravištu koje ne smije biti starije od 30 dana od dana objave Javnog poziva,
  + godine starosti dokazuju se preslikom osobne iskaznice, rodnog lista ili domovnice,

3. dokumentaciju iz koje je vidljivo da predlagatelj ispunjava uvjete iz točke III. ovoga Javnog poziva - izvadak iz odgovarajućeg registra ili odgovarajuća potvrda, ne starije od 6 mjeseci od dana objave Javnog poziva, osim u slučaju kada je predlagatelj neformalna skupina mladih.

Kada je predlagatelj kandidature neformalna skupina mladih, uz prijedlog kandidata i potrebnu dokumentaciju vezanu uz predloženog kandidata, obvezni su priložiti popis predlagatelja sa sljedećim podacima predlagatelja: ime i prezime, adresa, OIB, vlastoručni potpis, a uz prijedlog su dužni priložiti preslike osobnih iskaznica svakog predlagatelja ili uvjerenja o prebivalištu/boravištu svakog predlagatelja, ne starija od 30 dana od dana objave Javnog poziva.

**VI.**

Prijedlozi kandidata za članove Savjeta mladih Grada Poreča-Parenzo dostavljaju se na adresu: **Grad Poreč-Parenzo, Gradsko vijeće, Obala maršala Tita 5, s naznakom „Prijedlog kandidata za članove Savjeta mladih Grada Poreča-Parenzo“.**

Javni poziv za isticanje kandidatura za članove Savjeta mladih Grada Poreča**-**Parenzo objavit će se na internetskim stranicama i oglasnoj ploči Grada Poreča**-**Parenzo.

Rok za podnošenje prijedloga je 15 dana od dana objave Javnog poziva i počinje teći danom objave Javnog poziva na oglasnoj ploči Grada Poreča-Parenzo.

Nepravovremeni i nepotpuni prijedlozi neće se uzeti u razmatranje.

**VII.**

Nakon zaprimanjakandidatura za članove Savjeta mladih, Komisija za izbor i imenovanja Gradskog vijeća obavlja provjeru formalnih uvjeta prijavljenih kandidata i u roku od 15 dana od isteka roka za podnošenje prijava sastavlja izvješće o provjeri formalnih uvjeta, te utvrđuje popis važećih kandidatura.

Izvješće o provjeri formalnih uvjeta i popis važećih kandidatura dostavljaju se Gradskom vijeću i objavljuju na internetskim stanicama i oglasnoj ploči Grada Poreča**-**Parenzo.

Gradsko vijeće na prvoj sjednici nakon objave popisa važećih kandidatura raspravlja izvješće o provjeri formalnih uvjeta i s popisa važećih kandidatura tajnim glasovanjem bira članove Savjeta mladih, na način i po postupku propisanim Poslovnikom o radu Gradskog vijeća Grada Poreča**-**Parenzo.

**PREDSJEDNIK**

**GRADSKOG VIJEĆA**

**Elio Štifanić**

**Obrazloženje**

**Pravna osnova za donošenje Odluke:**

Pravna osnova za donošenje predložene Odluke je Zakon o savjetima mladih („Narodne novine“ broj 41/14 i 83/23), Odluka o osnivanju Savjeta mladih Grada Poreča („Službeni glasnik Grada Poreča-Parenzo“ broj 10/14 i 18/24) i Statut Grada Poreča-Parenzo (“Službeni glasnik Grada Poreča-Parenzo" broj 2/13, 10/18, 2/21 i 12/24)

Člankom 9. stavkom 2. Zakona o savjetima mladih određeno je da predstavničko tijelo jedinice lokalne, odnosno područne (regionalne) samouprave temeljem odluke o osnivanju savjeta mladih, pokreće postupak biranja članova savjeta mladih.

Člankom 4. stavkom 1. Odluke o osnivanju Savjeta mladih Grada Poreča**-**Parenzo određeno je da postupak biranja članova Savjeta mladih pokreće Gradsko vijeće objavom javnog poziva za isticanje kandidatura, sukladno članku 10. stavku 2. Zakona o savjetima mladih.

Člankom 41. Statuta Grada Poreča**-**Parenzo određeno je da Gradsko vijeće, između ostalih poslova taksativno navedenih u ovom članku, obavlja i druge poslove koji su mu stavljeni u djelokrug zakonom i ovim Statutom.

**Ocjena stanja:**

Zakonom o savjetima mladih (dalje u tekstu: Zakon) određeno je da jedinice lokalne samouprave osnivaju savjete mladih kao savjetodavna tijela, koja promiču i zagovaraju prava, potrebe i interese mladih na lokalnoj razini. Savjet mladih osnivaju, te njihove članove biraju, predstavnička tijela jedinica lokalne samouprave. Lokalne samouprave bile su dužne donijeti vlastite odluke o osnivanju savjeta mladih, a donose ih predstavnička tijela.

Gradsko vijeće Grada Poreč-Parenzo donijelo je Odluku o osnivanju Savjeta mladih Grada Poreča**-**Parenzo, KLASA: 011-01/14-01/142, URBROJ: 2167-01/07-14-2 od 27. studenog 2014. godine, te Odluku o izmjenama i dopunama odluke o osnivanju savjeta mladih grada Poreča- Parenzo, KLASA: 011-01/14-01/141, URBROJ: 2163-6-07/01-24-4 od 24. listopada 2024., čime su odredbe usklađene sa zadnjim izmjenama Zakona.

Temeljem Odluke, izbori za članove Savjeta mladih Grada Poreča-Parenzo bili su provedeni u 2022. godini. U Savjet mladih bili su izabrani sljedeći članovi: Andrej Grahovac, Karlo Jukić, Matej Pilipović, Michele Škofić, Luana Terlević, Josip Vibovec, Erik Žužić, te njihovi zamjenici: Isak Palmić, Marija Barišić, Nikola Šimunić, Alen Prodan, Nikolina Sliško, Žanamari Komšić, Josip Mario Štifanić.

Odlukom o izmjenama i dopunama odluke o osnivanju savjeta mladih grada Poreča- Parenzo mijenjan je broj članova Savjeta mladih, te se propisuje da Savjet mladih ima 5 članova, uključujući predsjednika i zamjenika predsjednika, što je sukladno članku 8., stavku 1., alineji 1. Zakona. Člankom 28. stavkom 2. Zakona određeno je da Savjeti mladih koji su osnovani sukladno Zakonu o savjetima mladih („Narodne novine“ broj 23/07) nastavljaju s radom do isteka svojih mandata, temeljem navedene odredbe mandat trenutnih članova traje 3 godine, odnosno od 30.12.2022. kada je bila prva konstituirajuća sjednica, do 30.12.2025. godine. Sukladno novim izmjenama Zakona člankom 12. stavkom 1. određeno da se članovi savjeta mladih biraju se na razdoblje trajanja mandata predstavničkog tijela koje ih je izabralo, pri čemu im mandat traje do dana stupanja na snagu odluke Vlade Republike Hrvatske o raspisivanju sljedećih redovitih izbora koji se održavaju svake četvrte godine sukladno odredbama zakona kojim se uređuju lokalni izbori, odnosno do dana stupanja na snagu odluke Vlade Republike Hrvatske o raspuštanju predstavničkog tijela sukladno odredbama zakona kojim se uređuje lokalna i područna (regionalna) samouprava, odnosno mandat novoizabranih članova trajati će do dana stupanja na snagu odluke Vlade Republike Hrvatske o raspisivanju sljedećih redovitih izbora koji se održavaju svake četvrte godine.

Postupak izbora počinje objavom Javnog poziva za isticanje kandidatura za članove Savjeta mladih, kojeg objavljuje Gradsko vijeće, koje i bira članove Savjeta mladih tajnim glasovanjem.

Slijedom navedenoga predlaže se Gradskom vijeću da donese Odluku o objavljivanju Javnog poziva za isticanje kandidatura za članove Savjeta mladih temeljem koje će se Javni poziv objaviti na internetskim stranicama i oglasnoj ploči Grada Poreča**-**Parenzo. Danom objave Javnog poziva na oglasnoj ploči Grada Poreča-Parenzo počinje teći rok za podnošenje prijedloga kandidata za članove Savjeta mladih.

**Osnovna pitanja koja treba urediti Odlukom:**

Odlukom o objavljivanju Javnog poziva za isticanje kandidatura pokreće se postupak izbora i određuju pravila u postupku kandidiranja članova Savjeta mladih.

**Cilj donošenja Odluke:**

Cilj donošenja Odluke o objavljivanju Javnog poziva je pokrenuti postupak izbora novih članova Savjeta mladih.

**Sredstva potrebna za ostvarenje Odluke:**

Za ostvarenje predložene Odluke nisu potrebna sredstva iz Proračuna Grada Poreča**-**Parenzo.